Predkladacia správa

Analýza a návrh ďalšieho postupu v oblasti vyplácania dividend od spoločností s majetkovou účasťou štátu a Fondu národného majetku SR sa predkladá na základe bodu B.2. uznesenia vlády Slovenskej republiky  č. 365 z 10. mája 2005. 

Štát a Fond národného majetku SR (ďalej len „FNM SR“) vlastnia majetkové účasti vo viacerých akciových spoločnostiach, pričom väčšina z nich nemá nijaké špeciálne úlohy, ktoré by zdôvodňovali ich nižšiu ziskovosť v porovnaní s podobnými firmami v súkromnej sfére. Tieto spoločnosti by sa mali postupne sprivatizovať, do momentu predaja by však mali byť zamerané na dosahovanie zisku a následnú pravidelnú výplatu dividend. Vývoj v niektorých akciových spoločnostiach s účasťou štátu, resp. FNM SR svedčí o ich neefektívnom riadení a nedostatočnej úrovni ziskovosti a vyplácania dividend.  

Podľa platnej legislatívy jedným zo základných práv akcionára je právo na podiel na zisku spoločnosti (dividendu). Dividenda je tá časť zisku akciovej spoločnosti, ktorá sa na základe rozhodnutia valného zhromaždenia rozdeľuje akcionárom. Rozdelená môže byť len tá časť zisku, ktorá spoločnosti zostane po jeho zdanení a splnení povinnosti tvorby rezervného fondu a ďalších zákonných povinností.

Materiál zobrazuje základný pohľad na problematiku vyplácania dividend vo vzťahu k rozpočtu verejnej správy. Obsahuje základné údaje o jednotlivých spoločnostiach, ako sú aktíva spoločnosti, vlastné imanie spoločnosti, zisk po zdanení a predpokladanú výšku dividend tak, ako boli zaslané jednotlivými spoločnosťami, resp. príslušnými rezortnými ministerstvami a Fondom národného majetku SR.

Z analýzy podkladov predložených príslušnými rezortnými ministerstvami a Fondom národného majetku SR dospelo Ministerstvo financií SR k návrhom ďalšieho postupu v oblasti vyplácania dividend, ktoré sa nachádzajú v záverečnej časti materiálu. V stručnosti možno zhrnúť, že existujú spoločnosti, ktoré majú značný majetok vo svojich aktívach a pritom neodvádzajú štátu, resp. FNM SR ako jednému z akcionárov adekvátne výnosy vo forme dividend, čo oslabuje príjmovú stránku štátneho rozpočtu, resp. rozpočtu FNM SR. Z tohto dôvodu sa v uznesení vlády SR ukladá podpredsedovi vlády a ministrovi hospodárstva, ministrovi dopravy, pôšt a telekomunikácií a ministrovi zahraničných vecí predložiť na rokovanie vlády analýzu hospodárnosti a návrh opatrení na zvýšenie ziskovosti akciových spoločnostiach s majetkovou účasťou štátu, resp. FNM SR uvedených v uznesení, v ktorých vykonávajú akcionárske práva.

Materiál bol predmetom medzirezortného pripomienkového konania. Zásadné pripomienky Ministerstva hospodárstva SR boli odstránené a materiál sa predkladá na rokovanie vlády bez rozporov. Nemá priamy finančný, ekonomický, environmentálny vplyv ani vplyv na zamestnanosť a podnikateľské prostredie.